ระเบียบการท่าเรือแห่งประเทศไทยระเบียบการท่าเรือแห่งประเทศไทยว่าด้วยการจดทะเบียนผู้ประกอบกิจการบรรทุกหรือขนถ่ายสินค้าในเขตท่าเรือพาณิชย์เชียงแสนพ.ศ. ๒๕๕๘[๑] โดยที่เป็นการสมควรกำหนดระเบียบเกี่ยวกับการจดทะเบียนผู้ประกอบกิจการบรรทุก หรือขนถ่ายสินค้าในเขตท่าเรือพาณิชย์เชียงแสนให้เหมาะสมกับสภาพการณ์ปัจจุบัน อาศัยอำนาจตามความในมาตรา๙ (๔) มาตรา ๒๔ มาตรา ๒๙ วรรคแรก (๑) และวรรคสองแห่งพระราชบัญญัติการท่าเรือแห่งประเทศไทย พ.ศ. ๒๔๙๔ผู้อำนวยการการท่าเรือแห่งประเทศไทยซึ่งได้รับมอบอำนาจจากคณะกรรมการการท่าเรือแห่งประเทศไทย จึงให้วางระเบียบไว้ดังต่อไปนี้ข้อ ๑ ระเบียบนี้เรียกว่าระเบียบการท่าเรือแห่งประเทศไทย ว่าด้วยการจดทะเบียนผู้ประกอบกิจการบรรทุกหรือขนถ่ายสินค้าในเขตท่าเรือพาณิชย์เชียงแสน พ.ศ. ๒๕๕๘ข้อ ๒ ให้ใช้ระเบียบนี้ตั้งแต่วันที่ ๑๖ เมษายน ๒๕๕๘ เป็นต้นไปข้อ ๓ นับแต่วันใช้ระเบียบนี้ให้ยกเลิก๓.๑ ระเบียบการท่าเรือแห่งประเทศไทยว่าด้วยการจดทะเบียนผู้ประกอบกิจการบรรทุกหรือขนถ่ายสินค้าในเขตท่าเรือเชียงแสนพ.ศ. ๒๕๕๓๓.๒ ระเบียบ คำสั่ง ประกาศหรือหลักปฏิบัติอื่นใดที่ขัดหรือแย้งกับระเบียบนี้ข้อ ๔ ในระเบียบนี้ผู้อำนวยการ หมายความว่าผู้อำนวยการการท่าเรือแห่งประเทศไทยผู้จัดการ หมายความว่าผู้จัดการท่าเรือพาณิชย์เชียงแสนผู้ประกอบกิจการ หมายความว่าผู้ประกอบกิจการบรรทุก หรือขนถ่ายสินค้าเขตท่าเรือพาณิชย์เชียงแสนหมายความว่า เขตทำเนียบท่าเรือและโรงพักสินค้าตามกฎหมายศุลกากร สำหรับบรรทุกของลงหรือขนของขึ้น และเป็นที่สำหรับตรวจและเก็บสินค้าที่ยังมิได้ตรวจปล่อยกิจการบรรทุก หรือขนถ่ายสินค้าหมายความว่า การดำเนินการขนถ่าย หรือบรรทุกสินค้าและหรือตู้สินค้า ขึ้น หรือลงเรือหรือรถบรรทุก หรือเปิดตู้สินค้านำสินค้าออก หรือบรรจุสินค้าเข้าตู้สินค้าซึ่งการท่าเรือแห่งประเทศไทยอนุญาตให้จดทะเบียนเป็นผู้ประกอบกิจการบรรทุกหรือขนถ่ายสินค้า (STEVEDORE)ในเขตท่าเรือพาณิชย์เชียงแสนได้ตามความเหมาะสมข้อ ๕ ผู้ที่ประสงค์จะประกอบกิจการบรรทุกหรือขนถ่ายสินค้าในเขตท่าเรือพาณิชย์เชียงแสนต้องไม่เป็นผู้ที่เคยมีประวัติในทางทุจริตหรือเสื่อมเสียในทางศีลธรรมข้อ ๖ ให้ผู้ที่ประสงค์จะประกอบกิจการบรรทุกหรือขนถ่ายสินค้าในเขตท่าเรือพาณิชย์เชียงแสนยื่นคำขอจดทะเบียนตามแบบที่การท่าเรือแห่งประเทศไทยกำหนดต่อผู้จัดการพร้อมเอกสารหลักฐานดังต่อไปนี้๖.๑ สำหรับบุคคลธรรมดา ให้ยื่น๖.๑.๑ สำเนาบัตรประจำตัวประชาชน (พร้อมลงนามรับรองเอกสาร)๖.๑.๒ สำเนาทะเบียนบ้าน (พร้อมลงนามรับรองเอกสาร)๖.๑.๓ ภาพถ่ายขนาด ๔ x ๖ เซนติเมตร จำนวน ๒รูป๖.๑.๔ หนังสือแสดงรายการบุคลากรและเครื่องมืออุปกรณ์๖.๒ สำหรับห้างหุ้นส่วนสามัญนิติบุคคล หรือห้างหุ้นส่วนจำกัด ให้ยื่น๖.๒.๑หนังสือรับรองการจดทะเบียนเป็นนิติบุคคลพร้อมวัตถุประสงค์ของผู้ขอจดทะเบียน๖.๒.๒ สำเนาบัตรประจำตัวประชาชนของหุ้นส่วนผู้จัดการ(พร้อมลงนามรับรองเอกสาร)๖.๒.๓ สำเนาทะเบียนบ้านของหุ้นส่วนผู้จัดการ(พร้อมลงนามรับรองเอกสาร)๖.๒.๔ ภาพถ่ายของหุ้นส่วนผู้จัดการ ขนาด ๔ x ๖ เซนติเมตร จำนวน ๒ รูป๖.๒.๕ หนังสือแสดงรายการบุคลากรและเครื่องมืออุปกรณ์๖.๓ สำหรับบริษัทจำกัด ให้ยื่น๖.๓.๑หนังสือรับรองการจดทะเบียนเป็นนิติบุคคลพร้อมวัตถุประสงค์ของผู้ขอจดทะเบียน๖.๓.๒ หนังสือบริคณห์สนธิและข้อบังคับของบริษัท๖.๓.๓ สำเนาบัตรประจำตัวประชาชนของกรรมการผู้จัดการ(พร้อมลงนามรับรองเอกสาร)๖.๓.๔ สำเนาทะเบียนบ้านของกรรมการผู้จัดการ (พร้อมลงนามรับรองเอกสาร)๖.๓.๕ ภาพถ่ายของกรรมการผู้จัดการ ขนาด ๔ x ๖ เซนติเมตร จำนวน ๒ รูป๖.๓.๖ หนังสือแสดงรายการบุคลากรและเครื่องมืออุปกรณ์ข้อ ๗ เมื่อผู้จัดการได้รับคำขอจดทะเบียนตามข้อ ๖แล้วเห็นว่าถูกต้อง ให้เสนอรองผู้อำนวยการการท่าเรือแห่งประเทศไทยสายบริหารสินทรัพย์และพัฒนาธุรกิจรับจดทะเบียนและออกใบสำคัญการจดทะเบียนตามแบบที่การท่าเรือแห่งประเทศไทยกำหนดภายใน๑๕ วัน นับแต่วันรับคำขอโดยผู้ได้รับจดทะเบียนต้องชำระค่าธรรมเนียมฉบับละ ๕๐๐ บาท (ห้าร้อยบาทถ้วน)ไม่รวมภาษีมูลค่าเพิ่ม และมีอายุ ๑ ปีในกรณีผู้จัดการเห็นสมควรให้รับจดทะเบียนผู้จัดการมีอำนาจอนุญาตให้ผู้ยื่นคำขอเข้ามาดำเนินการบรรทุกหรือขนถ่ายสินค้าก่อนได้โดยอนุโลม และผู้ยื่นคำขอนั้นต้องปฏิบัติตามระเบียบนี้อย่างเคร่งครัดในกรณีไม่รับจดทะเบียนให้ผู้จัดการแจ้งเป็นหนังสือไปยังผู้ยื่นคำขอภายใน ๑๕ วัน นับแต่วันที่รับคำขอพร้อมทั้งเหตุผลที่ไม่รับจดทะเบียนให้ผู้ยื่นคำขอทราบ ผู้ยื่นคำขอมีสิทธิยื่นอุทธรณ์เป็นหนังสือต่อผู้อำนวยการภายใน ๑๕ วันนับแต่วันได้รับแจ้ง และให้ผู้อำนวยการเป็นผู้วินิจฉัยชี้ขาดภายใน ๓๐ วันนับแต่วันรับอุทธรณ์ ในกรณีที่ผู้อำนวยการวินิจฉัยให้รับจดทะเบียน ให้ออกใบสำคัญการจดทะเบียนภายใน ๑๕ วันนับแต่วันวินิจฉัยอุทธรณ์ หากวินิจฉัยไม่รับจดทะเบียนให้แจ้งเป็นหนังสือให้ผู้ยื่นอุทธรณ์ทราบภายใน๑๕ วัน นับแต่วันวินิจฉัยอุทธรณ์ ทั้งนี้คำวินิจฉัยของผู้อำนวยการให้เป็นที่สุดข้อ ๘ เมื่อความในคำขอจดทะเบียนได้มีการเปลี่ยนแปลงไปหรือใบสำคัญการจดทะเบียนเกิดการสูญหายให้ผู้ซึ่งได้รับจดทะเบียนแจ้งต่อผู้จัดการเพื่อเสนอสำนักท่าเรือภูมิภาค ให้แก้ไขหรือออกใบแทนใบสำคัญใหม่ภายใน ๑๕ วัน นับแต่วันที่ได้มีการเปลี่ยนแปลงหรือทราบว่าใบสำคัญการจดทะเบียนสูญหายในกรณีใบสำคัญการจดทะเบียนสูญหายให้นำหลักฐานการแจ้งความสูญหายต่อพนักงานสอบสวนมาแสดงโดยให้นำความในข้อ ๗ มาใช้บังคับโดยอนุโลมข้อ ๙ ผู้ประกอบกิจการต้องให้เจ้าหน้าที่ของตนแต่งกายเรียบร้อยรัดกุมอย่างเดียวกันโดยมีชื่อบริษัท หรือห้างร้านที่ได้รับจดทะเบียนปรากฏด้านหลังของเสื้อและหมายเลขกำกับให้เห็นได้โดยชัดเจนตลอดระยะเวลาที่ปฏิบัติงานในเขตท่าเรือพาณิชย์เชียงแสนข้อ ๑๐ ถ้าปรากฏว่ามีวิธีดำเนินการหรือเครื่องมืออุปกรณ์ของผู้ประกอบกิจการมีประสิทธิภาพไม่เหมาะสม หรือไม่ปลอดภัยผู้จัดการมีอำนาจสั่งให้เปลี่ยนแปลงวิธีดำเนินการหรือสั่งระงับใช้เครื่องมืออุปกรณ์นั้นไว้ชั่วคราวได้จนกว่าจะได้มีการแก้ไขเปลี่ยนแปลงสิ่งบกพร่องให้เรียบร้อยในกรณีที่มีความเสียหายเกิดขึ้นแก่ทรัพย์สินหรือบุคคลใดอันเนื่องมาจากการดำเนินงานของผู้ประกอบกิจการผู้ประกอบกิจการต้องรับผิดชอบทั้งสิ้นข้อ ๑๑ ผู้ประกอบกิจการต้องส่งรายงานการบรรทุกหรือขนถ่ายสินค้าประจำวันให้ท่าเรือพาณิชย์เชียงแสนเมื่อสิ้นสุดระยะการดำเนินงานในแต่ละวันข้อ ๑๒ ถ้าปรากฏว่าผู้ซึ่งได้รับจดทะเบียนเป็นผู้ประกอบกิจการขาดคุณสมบัติในข้อ๖ หรือไม่ปฏิบัติตามคำสั่งในข้อ ๑๐ผู้จัดการอาจสั่งให้ผู้ประกอบกิจการหยุดดำเนินการบรรทุก หรือขนถ่ายสินค้านั้นแล้วเสนอผู้อำนวยการเพิกถอนใบสำคัญการจดทะเบียนได้ข้อ ๑๓ ถ้าปรากฏว่าผู้ซึ่งได้รับจดทะเบียนเป็นผู้ประกอบกิจการไม่ปฏิบัติหน้าที่หรือปฏิบัติหน้าที่ด้วยความล่าช้าอันอาจเป็นเหตุให้เกิดความเสียหายขึ้นได้ผู้จัดการมีอำนาจที่จะจัดหาผู้อื่นให้เข้าดำเนินงานแทนได้ในกรณีที่ได้จัดหาผู้อื่นเข้ามาดำเนินการแทนตามวรรคแรกการท่าเรือแห่งประเทศไทยมีสิทธิเรียกร้องค่าใช้จ่ายในการจัดหาให้ผู้อื่นดำเนินงานแทนจากผู้ประกอบกิจการนั้นได้ข้อ ๑๔ ให้ผู้อำนวยการเป็นผู้รักษาการให้เป็นไปตามระเบียบนี้และมีอำนาจในการออกคำสั่ง ประกาศ หรือหลักปฏิบัติรวมทั้งมีอำนาจในการวินิจฉัยชี้ขาดกรณีที่มีปัญหาเกี่ยวกับการดำเนินการตามระเบียบนี้และให้ถือเป็นที่สุด ก่อนรายงานให้คณะกรรมการการท่าเรือแห่งประเทศไทย ทราบประกาศณ วันที่ ๓ มีนาคม พ.ศ. ๒๕๕๘เรือตรีทรงธรรม จันทประสิทธิ์ผู้อำนวยการท่าเรือกรุงเทพรักษาการแทนผู้อำนวยการการท่าเรือแห่งประเทศไทยปริยานุช/ผู้จัดทำ๑๗ เมษายน ๒๕๕๘วริญา/ผู้ตรวจ๒๒ เมษายน ๒๕๕๘[๑] ราชกิจจานุเบกษาเล่ม ๑๓๒/ตอนที่ ๓๓ ง/หน้า ๑๘/๑๖ เมษายน ๒๕๕๘